**INFORMACIJA**

**o statističkim pokazateljima u obrazovanju u**

**Bosni i Hercegovini**

**2018. godina**

Obrazovni sektor u Bosni i Hercegovini je odraz uređenja države, definisan Ustavom Bosne i Hercegovine, ustavima entiteta i kantona, te Statutom Brčko distrikta Bosne i Hercegovine i na osnovu kojih se zakonski definišu nadležnosti u oblasti obrazovanja.

Punu i nepodjeljenu nadležnost u obrazovanju imaju Republika Srpska, deset kantona u Federaciji Bosne i Hercegovine i Brčko distrikt Bosne i Hercegovine.

Osim svojih osnovnih nadležnosti, ove institucije se bave i obrazovnom statistikom. Na početku školske godine, ministarstva obrazovanja u Republici Srpskoj, kantoni u Federaciji Bosne i Hercegovine i Odjeljenje za obrazovanje u Brčko distriktu Bosne i Hercegovine prikupljaju statističke podatke o učenicima, odjeljenjima, zaposlenim i sl., putem statistike kojom raspolažu škole. Ministarstvima su ti podaci potrebni za odlučivanje o finansiranju i administraciji svake pojedinačne škole. Podaci koje prikupe ministarstva obrazovanja su manje iscrpni nego podaci koje prikupe statističke agencije i sadrže mnogo manje detalja.

Statističke institucije u Bosni i Hercegovini kroz redovna statistička istraživanja prate sve nivoe obrazovanja: predškolsko vaspitanje i obrazovanje, osnovno, srednje i visoko obrazovanje. Agencija za statistiku Bosne i Hercegovine prikuplja i objavljuje podatke dobijene na osnovu statističkih istraživanja o obrazovanju koja sprovode entitetski zavodi za statistiku i ekspozitura Agencije za statistiku u Brčko distriktu Bosne i Hercegovine.

Obrazovni sistem Bosne i Hercegovine ima četiri nivoa obrazovanja. Međutim, kako bi ovi nivoi bili uporedivi sa obrazovnim sistemima drugih zemalja, u Bosni i Hercegovini se koristi međunarodna klasifikacija obrazovanja (ISCED), te su ovi nivoi prepoznati u svih osam ISCED nivoa.

**Predškolsko obrazovanje i vaspitanje (ISCED 0)**

Predškolsko obrazovanje i vaspitanje čini sastavni dio obrazovnog sistema u Bosni i Hercegovini. Regulisano je zakonima nadležnih obrazovnih vlasti, koji su usklađeni sa Okvirnim zakonom o predškolskom odgoju i obrazovanju u Bosni i Hercegovini („Službeni glasnik Bosne i Hercegovine“, broj 88/07).

Predškolsko obrazovanje se provodi kroz tri nivoa:

-jaslice (za djecu od šest mjeseci do tri godine),

-vrtići (za djecu od tri godine do šest godina) i

-predškolski pripremni program (u godini pred polazak u školu i traje između 150-180 sati)

U školskoj 2017/18.godini u 321 predškolsku ustanovu (187 javnih i 134 privatnih) upisano je 25.889 djece. Od ovog broja, djece sa posebnim potrebama je 544. U odnosu na prethodnu školsku godinu broj predškolskih ustanova je manji za 3,3 %, a broj djece korisnika predškolskih ustanova porastao je za 3,9 %.

**Zbog popunjenosti kapaciteta, u 2017/18. godini, ukupno 2.777 djece nije primljeno u predškolske ustanove.**

Ukupan broj zaposlenih je 3.666 i u odnosu na prethodnu školsku godinu veći je za 5 %.[[1]](#footnote-1)

Osiguranje pristupa i povećanje obuhvata predškolskim odgojem i obrazovanjem najznačajniji su prioriteti kada je u pitanju ovaj nivo obrazovanja jer je, prema postojećim statističkim podacima, Bosna i Hercegovina pri dnu ljestvice evropskih država u smislu obuhvata djece.

Tabela 1. *Broj predškolskih ustanova (javnih i privatnih) i ukupan broj djece koji su obuhvaćeni predškolskim obrazovanjem prema godinama.*

|  |  |  |
| --- | --- | --- |
| **Godina** | **Broj ustanova** | **Broj djece u predškolskim**  **ustanovama** |
| 2017/18 | 321 | 25.889 |
| 2016/17 | 331 | 24.918 |
| 2015/16 | 317 | 22.901 |
| 2014/15 | 289 | 21.490 |
| 2013/14 | 258 | 19.880 |

Do školske 2017/18.godine bio je primjetan porast broja predškolskih ustanova. Navedene godine broj predškolskih ustanova je smanjen za deset ali je evidentno **povećanje broja djece, što je još uvijek nedovoljno.**

Prema procjenama, obuhvat djece predškolskim obrazovanjem u Bosni i Hercegovini je oko 14%, što je još uvijek znatno niže od evropskog prosjeka. Prema Strategiji EU2020 najmanje 95% djece između četiri godine starosti i godini pred polazak u školu trebaju biti uključeni u predškolsko obrazovanje i vaspitanje.

Što se tiče uključivanja djece u predškolsko obrazovanje i vaspitanje u godini pred polazak u školu, Okvirnim zakonom o predškolskom odgoju i obrazovanju u Bosni i Hercegovini, utvrđenim kao obavezno, situacija je različita od jedne do druge nadležne obrazovne vlasti.

Neke od njih još nisu usvojile vlastite zakone usaglašene sa Okvirnim, a prema informacijama obrazovnih vlasti finansijski razlozi su glavni uzrok. U Federaciji Bosne i Hercegovine (izuzev tri kantona: Srednjobosanski, Hercegovačko-neretvanski i Zapadnohercegovački, koja nisu donijela zakone usaglašene sa Okvirnim zakonom) te u Brčko distriktu Bosne i Hercegovine, u godini pred polazak u školu, predškolsko obrazovanje i vaspitanje je obavezno za svu djecu adekvatnog uzrasta, dok se u Republici Srpskoj, predškolsko obrazovanje i vaspitanje može organizovati za svako dijete u godini pred polazak u školu, dakle neobavezno.

**Osnovno obrazovanje (ISCED 1 i 2)**

Prema važećem zakonodavstvu, osnovno obrazovanje je obavezno i besplatno, ukoliko izuzmemo činjenicu da u većini škola roditelji kupuju udžbenike i druga sredstva za rad. Jedini kriterij za upis je uzrast djeteta - sva djeca moraju biti upisana u osnovnu školu koja do 1.septembra tekuće godine navrše šest godina.

Najveća reforma u osnovnom obrazovanju je napravljena 2004.godine, prelaskom sa osmogodišnjeg na devetogodišnje obrazovanje.

Na području Bosne i Hercegovine u školskoj 2017/2018.godini u 1.817 osnovnih škola upisano je 282.946 učenika. Od ovog broja, 48 je škola za djecu sa poteškoćama u razvoju.[[2]](#footnote-2)

Tabela 2. *Broj učenika osnovnih škola u Bosni i Hercegovini za period školska 2013/14 -2017/18.godina[[3]](#footnote-3)*

|  |  |
| --- | --- |
| **Godina** | **Broj učenika osnovnih škola** |
| 2017/18 | 282.946 |
| 2016/17 | 287.729 |
| 2015/16 | 291.342 |
| 2014/15 | 296.891 |
| 2013/14 | 302.133 |

U 2017/18. godini, **broj učenika u osnovnim školama manji je za 19.187 u odnosu na 2013/14.godinu.**

Tabela 3. *Broj učenika upisanih u prvi razred osnovnih škola u Bosni i Hercegovini za period školska 2013/14 -2017/18.godina [[4]](#footnote-4)*

|  |  |
| --- | --- |
| **Godina** | **Broj učenika upisanih u prvi razred osnovnih škola** |
| 2017/18 | 31.198 |
| 2016/17 | 32.414 |
| 2015/16 | 33.304 |
| 2014/15 | 33.623 |
| 2013/14 | 32.038 |

Tabela 3. pokazuje **od 2014/15.godine smanjenje broja učenika upisanih u prvi razred osnovnih škola u Bosni i Hercegovini.**

U školskoj 2017/18.godini u nastavni proces bilo je uključeno 23.978 nastavnika.

Od ovog broja nastavnika sa punim radnim vremenom je 14.955, dok je sa nepunim radnim vremenom 3.918.[[5]](#footnote-5)

**Srednje obrazovanje (ISCED 3)**

Srednje obrazovanje je dostupno u obliku opšteg obrazovanja (gimnazije), srednjeg stručnog obrazovanja, umjetničkog i vjerskog obrazovanja.

Opšte srednje obrazovanje traje četiri godine, a stručno srednje obrazovanje, koje se provodi kroz srednje tehničke i srednje stručne škole, traje tri ili četiri godine.

U školskoj 2017/2018.godini u BiH u 311 srednjih škola upisano je 124.148 učenika, što je u odnosu na prethodnu školsku godinu manje za 2.676 učenika, ili 2,1 %.

Tabela 4. *Broj učenika srednjih škola u Bosni i Hercegovini prema školskim godinama.[[6]](#footnote-6)*

|  |  |
| --- | --- |
| **Godina** | **Broj učenika srednjih škola** |
| 2017/18 | 124.148 |
| 2016/17 | 126.965 |
| 2015/16 | 133.228 |
| 2014/15 | 143.881 |
| 2013/14 | 156.350 |

Analiza kretanja broja učenika srednjih škola u periodu školska 2013/14-2017/18. godina pokazuje da je u ovom petogodišnjem periodu došlo do znatnog **smanjenja broja učenika**, tako da je broj učenika u 2017/18. godini manji za 32.202 učenika u odnosu na 2013/14.

Tabela 5. *Ukupan broj učenika, učenika upisanih u prvi razred i učenika koji su završili srednju školu u školskoj 2017/18.godinu, po vrsti srednje škole*

|  |  |  |  |
| --- | --- | --- | --- |
| **Vrsta škole** | **Ukupno učenika** | **Upisanih u prvi razred** | **Završili srednju školu u školskoj 2016/17.godini** |
| Gimnazija  Gimnazija privatne | 29.591  2.111 | 6.885  438 | 7.893 |
| Tehničke škole Tehničke škole privatne | 67.895  948 | 16.322  241 | 15.815 |
| Umjetničke škole  Umjetničke škole privatne | 1.154  - | 304 | 214 |
| Stručne škole  Stručne škole privatne | 22.819  127 | 7.835  43 | 7.260 |
| Vjerske škole  Vjerske škole privatne | 2.309  2.073 | 614  547 | 476 |
| Srednje škole za djecu sa posebnim potrebama | 380 | 92 | 103 |

**Iz ove tabele vidljivo je da se najveći broj učenika opredjeljuje za tehničke škole.**

U školskoj 2017/18.godini u nastavni proces bilo je uključeno 12.591 nastavnika.

Od ovog broja nastavnika sa punim radnim vremenom je 7.209, dok je sa nepunim radnim vremenom 1.868.[[7]](#footnote-7)

**Visoko obrazovanje (ISCED 6, 7 i 8)**

Visoko obrazovanje prepoznato je kao prioritetna oblast od posebnog javnog interesa. Briga o kvalitetu obrazovanja i njegovom razvoju postaje u Bosni i Hercegovini prioritet u obrazovnim politikama na svim nivoima.

Visoko obrazovanje u Bosni i Hercegovini je organizovano u tri ciklusa:

* Prvi ciklus vodi do akademskog zvanja završenog diplomskog studija stečenog nakon najmanje tri i najviše četiri godine redovnog studija koji se vrednuje sa najmanje 180 odnosno 240 ECTS bodova. Izuzetak predstavljaju studije u području medicinskih nauka koje se vrednuju sa 360 ECTS;
* Drugi ciklus vodi do akademskog zvanja magistra ili ekvivalenta, stečenog nakon završenog diplomskog studija, traje jednu ili dvije godine, a vrednuje se sa 60 odnosno sa 120 ECTS bodova;
* Treći ciklus vodi do akademskog zvanja doktora ili ekvivalenta, traje tri godine i vrednuje se sa 180 ECTS bodova.

U cilju harmonizacije zakonodavstva visokog obrazovanja u Bosni i Hercegovini, zakoni Republike Srpske i kantonalni zakoni iz oblasti visokog obrazovanja usklađeni su sa odredbama Okvirnog zakona o visokom obrazovanju u Bosni i Hercegovini („Službeni glasnik BiH“, broj 59/07 i 59/09).

Okvirnim zakonom propisano je da visokoškolske ustanove u Bosni i Hercegovini mogu imati status univerziteta ili visoke škole.

Prema podacima Centra za informisanje i priznavanje dokumenata iz oblasti visokog obrazovanja 50 je licenciranih visokoškolskih ustanova u Bosni i Hercegovini. [[8]](#footnote-8)

Na listi akreditovanih visokoškolskih institucija Agencije za razvoj visokog obrazovanja i obezbjeđenje kvaliteta Bosne i Hercegovine nalazi se 30 visokoškolskih ustanova, od toga dvije sa uslovnom akreditacijom.[[9]](#footnote-9)

U akademskoj 2017/18.godini na prvi ciklus studija visokog obrazovanja, uključujući i integrisane studije, u zimski semestar upisano je 93.984 studenata, od toga je 82.926 studenata upisano na sve godine studija, a 11.058 su apsolventi. U istom periodu na postdiplomske, magistarske, master i specijalističke studije upisano je 11.360 studenta, dok je na doktorske studije upisano 856 studenta. [[10]](#footnote-10)

Tabela 6. *Podaci o broju studenata za period 2013/14 -2017/18.godina*[[11]](#footnote-11)

|  |  |
| --- | --- |
| **Godina** | **Broj studenta** |
| 2017/18 | 93.984 |
| 2016/17 | 99.977 |
| 2015/16 | 105.299 |
| 2014/15 | 109.259 |
| 2013/14 | 113.290 |

Iz analize kretanja broja studenata u periodu akademska 2013/14.-2017/18. godina vidljivo je da je **u petogodišnjem periodu došlo do smanjenja broja studenata**, što potvrđuje razlika od 19.306.

Tabela 7. *Podaci o broju diplomiranih studenata za period 2013-2017.godina* [[12]](#footnote-12)

|  |  |
| --- | --- |
| **Godina** | **Broj diplomiranih studenta** |
| 2017 | 14.583 |
| 2016 | 14.487 |
| 2015 | 15.974 |
| 2014 | 16.922 |
| 2013 | 18.618 |

Iz tabele 7. vidljivo je **smanjenje broja diplomiranih studenata do 2017.godine**.

**Rano napuštanje školovanja**

Evropska unija je definisala da su osobekoje su *rano napustile školu* osobe uzrasta od 18 do 24 godine, koje više **nisu u bilo kakvom procesu obrazovanja ili obuka, a nisu stekle di-plomu srednje škole u kojoj je školovanje trajalo duže od dvije godine**. To mogu biti učenici koji su napustili školu prije završetka srednje škole ili pohađali određene stručne škole ili obuke za različite zanate, a njihova diploma nije ekvivalentna diplomi završene srednje škole. Odnosno, učenici obuhvaćeni stopom ranog napuštanja školovanja su oni koji su prekinuli određeni stepen školovanja prije dobijanja diplome, nisu upisali sledeći nivo školovanja (srednju školu u zemljama u kojima ona nije obavezna) i nisu ni bili obuhvaćeni školovanjem.

Tabela 8. Rano napuštanje školovanja, nivo Bosne i Hercegovine (% god. 18-24)[[13]](#footnote-13)

|  |  |
| --- | --- |
| **Godina** | **%** |
| 2017 | 5,1 |
| 2016 | 4,9 |
| 2015 | 5,2 |
| 2014 | 5,8 |
| 2013 | 6,7 |

**Učenici/studenti migranti**

Prilikom izrade Informacije o statističkim pokazateljima u obrazovanju u Bosni i Hercegovini za 2018.godinu, početkom oktobra mjeseca Sektor za obrazovanje Ministarstva civilnih poslova Bosne i Hercegovine, obratio se nadležnim obrazovnim vlastima u kojem je tražen podatak o eventualnom broju upisanih učenika/studenata migranata u školskoj/akademskoj 2018/2019.godini po nivoima obrazovanja.

Odgovor smo dobili od nadležnih obrazovnih vlasti iz Tuzlanskog kantona, Unsko-sanskog kantona, Ministarstva prosvjete i kulture Republike Srpske, Srednjobosanskog kantona, Zeničko-dobojskog kantona, Kantona Sarajevo, Posavskog kantona, Brčko distrikta, Hercegovačko-neretvanskog kantona, Zapadnohercegovačkog kantona, Kantona 10, Bosansko – podrinjskog kantona Goražde i Federalnog ministarstva obrazovanja i nauke.

U odgovorima je navedeno da nije bilo upisanih učenika/studenata migranata u školskoj/akademskoj 2018/2019.godini, osim u **Unsko-sanskom kantonu gdje je u Osnovnu školu „Kamenica“ upisan jedan učenik migrant.**

**Finansiranje obrazovanje**

Agencija za statistiku Bosne i Hercegovine prikuplja ali još uvijek ne objavljuje podatke koji se odnose na finansiranje obrazovanja, dok entitetski zavodi za statistiku publikuju ove podatke i to Republički zavod za statistiku Republike Srpske od 2013. godine, a Federalni zavod za statistiku od 2014.godine.

U prilogu Informacije nalazi se finansijska statistika u obrazovanju za 2017.godinu za Federaciju Bosne i Hercegovine i Republiku Srpsku (Prilog 1 i 2), koja je izrađena od strane entitetskih statističkih institucija.

Ukupni javni izdaci za formalno obrazovanje u Federaciji Bosne i Hercegovine u 2017.godini (Prilog 1) iznose 841.304.201 KM.

Po nivoima obrazovanja, u 2017.godini udio privatnih izdataka u obrazovnim institucijama je bio najviši u visokom obrazovanju (24,5 % od ukupnih izdataka za visoko obrazovne institucije).[[14]](#footnote-14)

Javni izdaci za formalno obrazovanje u Republici Srpskoj u 2017.godini (Prilog 2) iznosili su 407.935.376 KM ili 4,1 bruto domaćeg proizvoda. Izdaci za formalno obrazovanje u bruto domaćem proizvodu manji su za 0,2% u odnosu na 2016.godinu.

Od ukupnog iznosa javnih izdataka za formalno obrazovanje, 95,9% bilo je alocirano direktno obrazovnim ustanovama, dok se preostalih 4,1% odnosilo na plaćanja pojedincima/domaćinstvima i privatnim tijelima.

Ukupno javni, privatni izdaci i sredstva iz inostranstva za obrazovne ustanove u 2017.godini iznosili su 446.799.375 ili 4,4 % bruto domaćeg proizvoda.[[15]](#footnote-15)

Finansijska statistika u obrazovanju za Brčko distrikt biće vidljiva prilikom prve objave Agencije za statistiku Bosne i Hercegovine.

U skladu sa evropskim strateškim dokumentima, strategijama i politikama unutar Bosne i Hercegovine potrebno je jačati statistiku u obrazovanju ne samo za potrebne izvještavanja nego i zbog ispravnog i ogovarajućeg razvojnog pravca u procesu djelovanja, odnosno u pogledu donošenja odluka i izrade javnih politika.

Polazeći od naprijed navedenog, predlaže se Vijeću ministara Bosne i Hercegovine da, nakon razmatranja Informacije o statističkim pokazateljima u obrazovanju u Bosni i Hercegovini, donese sledeće:

**Z A K LJ U Č K E**

1. Usvaja se Informacija o statističkim pokazateljima u obrazovanju u Bosni i Hercegovini
2. Zadužuje se Ministarstvo civilnih poslova Bosne i Hercegovine da nastavi pratiti statističke pokazatelje u obrazovanju u saradnji sa svim relevantnim institucijama u cilju unaprjeđenja statističkog izvještavanja u oblasti obrazovanja.

1. Agencija za statistiku Bosne i Hercegovine, Saopštenje br.2 od 31.10.2018.godine [↑](#footnote-ref-1)
2. Agencija za statistiku Bosne i Hercegovine, Saopštenje br.2 od 31.10.2018.godine [↑](#footnote-ref-2)
3. Agenacija za statistiku Bosne i Hercegovine, Saopštenje br. Saopštenje br.2 od 31.10.2018.godine, Saopštenje br. 1 od 30.05.2017.godine, Saopštenje br.2, od 09.06.2017, Saopštenje br. 2 od 12.12.2014 [↑](#footnote-ref-3)
4. Agenacija za statistiku Bosne i Hercegovine, Saopštenje br. Saopštenje br.2 od 31.10.2018.godine, Saopštenje br.2, od 09.06.2017, Saopštenje br. 2 od 12.12.2014, [↑](#footnote-ref-4)
5. Agencija za statistiku Bosne i Hercegovine, Saopštenje br. Saopštenje br.2 od 31.10.2018.godine [↑](#footnote-ref-5)
6. Agenacija za statistiku Bosne i Hercegovine, Saopštenje br. 2 od 31.10.2018.godine, Saopštenje br. 1 od 30.05.2017.godine, Saopštenje br.2 od 09.06.2017, Saopštenje br. 2 od 12.12.2014 [↑](#footnote-ref-6)
7. Agencija za statistiku Bosne i Hercegovine, Saopštenje br.2 od 31.10.2018.godine [↑](#footnote-ref-7)
8. Centra za informisanje i priznavanje dokumentata iz oblasti visokog obrazovanja Bosne i Hercegovine, Informacija o visokoškolskim ustanovama [↑](#footnote-ref-8)
9. Agencija za razvoj visokog obrazovanja i osiguranja kvaliteta Bosne i Hercegovine, Lista akreditiranih visokoškolskih ustanova u Bosni i Hercegovini [↑](#footnote-ref-9)
10. Agenacija za statistiku Bosne i Hercegovine, Saopštenje br. 2 od 31.10.2018.godine, Saopštenje br.2, od 09.06.2017, Saopštenje br. 2 od 12.12.2014 [↑](#footnote-ref-10)
11. Agenacija za statistiku Bosne i Hercegovine, Saopštenje br. 2 od 31.10.2018.godine, Saopštenje br.2, od 09.06.2017, Saopštenje br. 2 od 12.12.2014 [↑](#footnote-ref-11)
12. Agenacija za statistiku Bosne i Hercegovine, Saopštenje br.2 od 31.10.2018.godine, Saopštenje br.2, od 09.06.2017, Saopštenje br. 2 od 12.12.2014, Saopštenje br. 2 od 06.12.2013.godine [↑](#footnote-ref-12)
13. ETF [↑](#footnote-ref-13)
14. Federalni zavod za statistiku Bosne i Hercegovine, Finansijska statistika obrazovanja, 2017., Broj: 12.6.1. [↑](#footnote-ref-14)
15. Republički zavod za statistiku Republike Srpske, Finansijska statistika obrazovanja, 2017., Broj: 327/18-1 [↑](#footnote-ref-15)